b'\n_START_ARTICLE_\nEuronymous\n_START_SECTION_\nEuronymouksen kuolema\n_START_PARAGRAPH_\nVarg Vikernes surmasi Aarsethin vuonna 1993. Vikernes soitti t\xc3\xa4ll\xc3\xb6in bassoa Mayhemiss\xc3\xa4, mutta h\xc3\xa4net tunnetaan paremmin omasta yhden miehen yhtyeest\xc3\xa4\xc3\xa4n nimelt\xc3\xa4 Burzum. Surman motiiviksi on arveltu sit\xc3\xa4, ett\xc3\xa4 Aarseth oli Vikernesille velkaa kymmeni\xc3\xa4 tuhansia Norjan kruunuja ja lis\xc3\xa4ksi h\xc3\xa4n oli myynyt Burzumin levyj\xc3\xa4 omassa levykaupassaan ja j\xc3\xa4tt\xc3\xa4nyt rojaltit Vikernesille maksamatta. Niinp\xc3\xa4 Vikernes marssi yst\xc3\xa4v\xc3\xa4ns\xc3\xa4 Snorren kanssa Aarsethin asunnolle er\xc3\xa4\xc3\xa4n\xc3\xa4 y\xc3\xb6n\xc3\xa4 ja vierailu \xc3\xa4ityikin tappeluksi asunnossa ja rappuk\xc3\xa4yt\xc3\xa4v\xc3\xa4ss\xc3\xa4. Vikernes puukotti Aarsethia useita kertoja taskuveitsell\xc3\xa4. Aarseth hakkasi seini\xc3\xa4, soitti naapureiden ovikelloja ja huusi apua, mink\xc3\xa4 j\xc3\xa4lkeen Aarseth t\xc3\xb6rm\xc3\xa4si sein\xc3\xa4ss\xc3\xa4 olevaan lamppuun ja kaatui lasinsirpaleiden p\xc3\xa4\xc3\xa4lle. Vikernes seurasi Aarsethia, joka sanoi, ett\xc3\xa4 riitt\xc3\xa4\xc3\xa4. T\xc3\xa4m\xc3\xa4n j\xc3\xa4lkeen Aarseth kuitenkin potkaisi viel\xc3\xa4 Vikernesi\xc3\xa4, mink\xc3\xa4 j\xc3\xa4lkeen Vikernes l\xc3\xb6i taskuveitsen Aarsethin otsaan ja kallosta l\xc3\xa4pi. Aarseth kuoli heti. Vikernes on kertonut, ett\xc3\xa4 Aarseth j\xc3\xa4i viel\xc3\xa4 istuma-asentoon ja kun Vikernes otti veitsen pois p\xc3\xa4\xc3\xa4st\xc3\xa4, niin Aarsethin ruumis s\xc3\xa4tk\xc3\xa4hti ja j\xc3\xa4i makaamaan kuolleena. Vikernesin omien sanojen mukaan teon motiivina oli kuitenkin itsepuolustus tilanteessa, jossa Aarseth tavoitteli veist\xc3\xa4. Lis\xc3\xa4ksi Vikernes uskoi my\xc3\xb6s Aarsethin harkinneen Vikernesin murhaamista, joten h\xc3\xa4n p\xc3\xa4\xc3\xa4tti toimia ensin. Vikernesin mukaan Aarsethin murhaaminen ei kuitenkaan ollut suunniteltua, vaan h\xc3\xa4n oli tullut paikalle selvitt\xc3\xa4m\xc3\xa4\xc3\xa4n erimielisyyksi\xc3\xa4._NEWLINE_Vikernes tuomittiin 21 vuodeksi vankeuteen. H\xc3\xa4n vapautui ehdonalaiseen maaliskuussa 2009 oltuaan vankilassa liki 16 vuotta.'